Ego Henricus Trecensium comes palatinus notum fieri volo tam presentibus quam futuris me dedisse pro remedio anime mee ecclesie Cisterciensi XX libras annui redditus in pedagio pontium ad procurandos abbates qui generali capitulo Cisterciensi interfuerint. Ita quod quicumque pedagium illud tenuerit X libras in festo sancti Petri intrante augusto et X libras XVto die post Penthecosten nuntio predicte ecclesie persolvet. Quod ut notum permaneat et ratum teneatur sigilli mei inpressione firmavi. Huius rei testes sunt : Hugo dux Burgundie, Henricus comes Grandis Prati, Gaufridus frater eius, Emauricus frater comitis de Mollant, Robertus de Miliaco, Willelmus marescallus, Artaudus camerarius, Teobaldus de Fimis, magister Philippus, Petrus Lingonensis. Actum apud Bernam cum irem Iherosolimam, anno Incarnati Verbi Mo Co LXXo IX. Data per manum Stephani cancellarii. Nota Alberici.